**REGIONÁLNY ÚRAD VEREJNÉHO ZDRAVOTNÍCTVA SO SÍDLOM V NITRE**

Štefánikova 58, 94963  Nitra

**Číslo spisu**

RÚVZNR/OHDM/845/1982/2024

**Nitra**

08. 02. 2024

**ROZHODNUTIE**

**Popis konania / Účastníci konania**

Regionálny úrad verejného zdravotníctva so sídlom v Nitre ako orgán príslušný podľa § 3 ods. 1 písm. c) v spojení s Prílohou č. 1 zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov (ďalej len zák. č. 355/2007 Z. z.), podľa § 6 ods. 3 písm. e) zák. č. 355/2007 Z. z. a podľa § 46 a § 47 zák. č. 71/1967 Zb. o správnom konaní v znení neskorších konaní (správny poriadok) vo veci nariadenia opatrenia na predchádzanie ochoreniam takto rozhodol:

**Výrok**

Podľa § 12 ods. 2 písm. m) zák. č. 355/2007 Z. z. n a r i a ď u j e účastníkovi konania Základnej škole Jána Hollého Šaľa, Hollého 1950/48, 927 05 Šaľa, IČO: 31872026 zákaz činnosti alebo prevádzky v zariadení pre deti a mládež – prerušenie výchovno-vzdelávacieho procesu v Základnej škole Jána Hollého Šaľa, Hollého 1950/48, 927 05 Šaľa od 09.02.2024 do 13.02.2024 (vrátane) na základe hlásení o výskyte chrípky a chrípke podobných ochorení u žiakov uvedeného zariadenia pre deti a mládež. Toto opatrenie je účastník konania povinný plniť ihneď, dňom doručenia rozhodnutia.

**Odôvodnenie**

Epidemiologickým šetrením dňa 08.02.2024 zistil RÚVZ so sídlom v Nitre, že v rámci kolektívu žiakov v Základnej škole Jána Hollého Šaľa, Hollého 1950/48, 927 05 Šaľa, bola v dňoch 07.02.2024 a 08.02.2024 potvrdená stúpajúca chorobnosť na chrípku a chrípke podobné ochorenia u žiakov uvedeného zariadenia pre deti a mládež. Neprítomnosť chorých žiakov v základnej škole dosiahla dňa 08.02.2024 35 % z celkového počtu žiakov. K žiadosti bolo doložené vyjadrenie MUDr. Janky Vaškovej, všeobecnej lekárky pre deti a dorast zo dňa 08.02.2024 o tom, že došlo k nárastu respiračných ochorení, vrátane chrípky a chrípke podobných ochorení u žiakov uvedeného zariadenia. Prevádzkovateľ zariadenia pre deti a mládež - Základná škola Jána Hollého Šaľa, Hollého 1950/48, 927 05 Šaľa, IČO: 31872026 je ďalej povinná zabezpečiť poučenie všetkých osôb, vrátane zákonných zástupcov žiakov a zamestnancov školy, že počas prerušenia prevádzky sú zákonní zástupcovia detí a zamestnanci uvedeného zariadenia pre deti a mládež povinní sledovať zdravotný stav detí a v prípade náhleho nástupu ktoréhokoľvek z príznakov ochorenia bez meškania telefonicky kontaktovať ošetrujúceho lekára. V Nitrianskom kraji stúpla v 5. kalendárnom týždni 2024 chorobnosť na akútne respiračné ochorenia (ďalej len ARO) o 23 % oproti predchádzajúcemu kalendárnemu týždňu. Spolu bolo hlásených 7765 akútnych respiračných ochorení. Chorobnosť bola 2855/100 000 osôb v starostlivosti hlásiacich lekárov. Z toho na chrípku a CHPO bolo hlásených 2509 ochorení (chorobnosť 922,5/100 000 osôb v starostlivosti hlásiacich lekárov), čo je 32 % z počtu všetkých ARO. Predstavuje to nárast chorobnosti chrípky a CHPO o 147 % oproti minulému kalendárnemu týždňu. Najvyššia vekovo špecifická chorobnosť na ARO bola v skupine 0-5 ročných detí ( 9151,1 /100 000 osôb v starostlivosti hlásiacich lekárov). Priebeh ochorení bol komplikovaný u 139 osôb, čo predstavuje 1,8 % z celkového počtu hlásených ochorení, z toho bolo 52,5 % sinusitíd (zápalov prínosových dutín), 17,3 % pneumónií (zápalov pľúc) a 30,2 % otitíd (zápalov stredného ucha). Podľa § 12 ods. 1 písm. a) zák. č. 355/2007 Z. z. opatrenia na predchádzanie ochoreniam sú opatrenia na predchádzanie vzniku a šíreniu prenosných ochorení. Podľa § 12 ods. 2 písm. m) zák. č. 355/2007 Z. z. opatrenia na predchádzanie vzniku a šíreniu prenosných ochorení sú zákaz činnosti alebo prevádzky. Podľa § 52 ods. 1 písm. a) zák. č. 355/2007 Z. z. fyzické osoby – podnikatelia a právnické osoby sú povinné plniť opatrenia na predchádzanie ochoreniam podľa § 12 ods. 2 písm. a) až c), e) a g) až n) a ods. 3 a 4 a opatrenia pri ohrozeniach verejného zdravia podľa § 48 ods. 4 nariadené príslušným orgánom verejného zdravotníctva. V záujme potreby prerušenia epidemického procesu šírenia nákazy v uvedenom zariadení pre deti a mládež, na predchádzanie ďalším ochoreniam a na predchádzanie možným komplikáciám u chorých, ďalej z dôvodu potreby zabezpečenia proti-epidemických opatrení - všetkých osôb, ktoré prišli do úzkeho kontaktu s chorými osobami na ďalšie akútne respiračné ochorenia, vrátane chrípky a chrípke podobných ochorení bolo potrebné rozhodnúť tak, ako je uvedené vo výrokovej časti tohto rozhodnutia.

**Poučenie**

Podľa § 53 a § 54 zák. č. 71/1967 Zb. o správnom konaní v znení neskorších predpisov možno proti tomuto rozhodnutiu podať do 15 dní od jeho doručenia odvolanie na Regionálny úrad verejného zdravotníctva so sídlom v Nitre, Štefánikova 58, 949 63 Nitra. Podľa § 55 ods. 2 zák. č. 71/1967 Zb. sa odníma odkladný účinok odvolania a podľa § 55 ods. 3 citovaného zákona proti rozhodnutiu o vylúčení odkladného účinku sa nemožno odvolať. Toto rozhodnutie možno preskúmať súdom podľa zákona č. 162/2015 Z. z. Správny súdny poriadok v znení neskorších predpisov, po vyčerpaní riadnych opravných prostriedkov.

MUDr., Mgr. Katarína Tináková, MPH, MHA

regionálna hygienička

Informatívna poznámka - tento dokument bol vytvorený elektronicky orgánom verejnej moci

IČO: 17336031

Doručuje sa

Základná škola Jána Hollého Šaľa, Hollého 1950, 92705 Šaľa, Slovenská republika